作者:杜甫
標題:遣興五首
內容:朔風飄胡雁，慘澹帶砂礫。長林何蕭蕭，秋草萋更碧。北裡富熏天，高樓夜吹笛。焉知南鄰客，九月猶絺綌。長陵銳頭兒，出獵待明發。騂弓金爪鏑，白馬蹴微雪。未知所馳逐，但見暮光滅。歸來懸兩狼，門戶有旌節。漆有用而割，膏以明自煎。蘭摧白露下，桂折秋風前。府中羅舊尹，沙道尚依然。赫赫蕭京兆，今為時所憐。猛虎憑其威，往往遭急縛。雷吼徒咆哮，枝撐已在腳。忽看皮寢處，無複睛閃爍。人有甚於斯，足以勸元惡。朝逢富家葬，前後皆輝光。共指親戚大，緦麻百夫行。送者各有死，不須羨其強。君看束練去，亦得歸山岡。